khistorydata/jeongjo-sjw-relations huggingface dataset:
정조 12년 · 목
敎曰近來朝廷之上此討彼討討不暇給際有儒生替行糾彈廷臣互濟黨私始作日課茶飯民憂國計擔却笆籬邊久矣一月六對近不徒應文而已寧不寒心昨日通禮禹禎圭疏威陳多少條件雖未必一一中窽其憂則民憂其計則國計就若門類求若方便談說硏究之際此時意思當在民國上此所以示嘉於疏批下議於廟堂也須令廟堂體此申諭逐段覆奏之外因類求類益講裕民便國之謨則可謂所推施者廣矣其效不亦愈於買骨求馬乎其中嶺南二條弊瘼雖令出擧條行會外此諸條之分屬各司者有司堂上與各其堂上分掌議于大臣回啓事分付
정조 12년 · 강
以李在學爲吏曹參判前望也
정조 12년 · 강
命豊川府使李萱勅庫虛留收殺後捧傳旨嚴勘
정조 12년 · 목
先是黃海監司金思穆以李萱勅庫虛留爲先罷黜請令攸司御處其罪狀敎曰勅庫法意何等至嚴向來寬假亦出特恩則不思報效之義留庫元數十堇存一渠之所爲萬萬痛駭宜令自渠手收殺後勘律此狀啓還爲下送待收殺狀聞卽捧傳旨以爲嚴勘之地此道若此則諸道守令之不謹典守可知一體嚴飭
정조 12년 · 목
敎曰俄筵欲爲下敎而未知始設中撤委折發言端不得處分矣今見備局壬寅回啓其略槪可知矣嶺南大都會也朝家視之豈下於西北士夫鄕也朝家待之亦豈後於京洛別武士之千名設置左屬出身右屬閑良四等試藝出身優等除邊將沒技加資閑良優等與沒技賜第法意誠出尋常出身優等之邊將承傳有名無實故年前特屬兩營哨官今於閑良沒技因仍中撤使道內貴而有地閥賤而有才藝者解體而齎鬱大非培養作成之方藉如防啓之說以賜第之多出他道之效嚬爲慮此有大不然者防奸不嚴考試不精沒技之濫觴雖若丙申之松試乙巳之北試爲道臣者苟卽更試較藝就中拔尤濫觴之患不期禁而自禁矣視如西北待如京洛則西北及京各營通行之規何可獨靳諸道雖或有竝施之請廟堂自可防塞效嚬之弊不期遏而自遏且旣設馬兵都試又復沒技賜第爲持難云而此亦有不然中庶常漢雖赴馬兵都試彼有用之士夫必不肯編伍善此則棄有用之人豈不誠可惜此不過修復數十年前中撤之舊規何嫌自嶺南右列閑良別武士沒技直赴殿試之規自今年特爲申復中撤之在於何年其間沒技之爲幾人令廟堂問▣▣伯使之狀聞一以慰士夫懸望之情一以爲興勸武技之方
정조 12년 · 강
吏曹判書宋載經陳疏辭職賜例批
정조 12년 · 목
疏略曰臣病痼精耗觸處昏錯日前問備已極懍惕繼而有大僚請推尤不勝慚訟全羅監司報瓜已久藩任體重與守令有異臣意則似不待大政故輕先問議而啓請者固臣老悖荒聵之致至於簡通一事臣以鄕居疏闇不知近例只認以首揆外未必遍往問議但憑曹吏之言遽依流來之規及今筵奏請譴而臣之疏率乖謬尤無以延其失伏乞亟賜斥免
정조 12년 · 강
命右參贊吳載純越俸
정조 12년 · 목
敎曰向因重臣吳載純懸牌有肅謝後處分之命而伊時問啓語侵大臣原啓還給飭令行公當初處分之敎未免無實今日欲問於左相而未果大抵遞罷徒副其心仍置亦非踐言且今妥帖之後亦不必深責其對辭之不審終不可無飭右參贊吳載純爲先越俸一等
정조 12년 · 강
召見戶曹判書徐有隣于誠正閣
정조 12년 · 목
有隣啓言俄於筵中以嶺南漕弊事有言端而嶺南則係是臣未到處故不敢臆對至於湖南則臣待罪本道適有稔知者蓋法聖倉在於靈光境內土地人民皆屬本官僉使以一客官只管捧稅本官則多從經幄法從中出僉使不過堂上武弁自履歷變通之後雖曰比前差勝事勢終不相敵故本官所屬之侵漁轉成痼弊臣於在營時別關禁斷成置節目而行之數年又復如前時本官與僉使爛熳商確另加操切云而若不拔本塞源則日後反有逞憾之慮側聽漕卒所願則本鎭所坐陳良面許屬本鎭田軍籍三政竝專管擧行無一毫干涉於地方官則侵漁之弊自祛云其言不爲無據而事關變通有難遙度至於群山鎭則沃溝非靈光之比而主客勢異不能無弊所屬聖堂倉則捧稅在咸悅本官載運屬群山僉使上納之際每患推諉故臣於在營時以捧稅實監色騎船之意嚴立科條著爲令式比來稍成規模云而勢有所分久則必弛聖堂捧稅亦使群山僉使往來照管如群山本鎭之爲則似無如前携貳之弊而事關變通亦難遙度其外三倉漕船改造改塑時巡水營浮費亦合有申明釐正之擧竝令道臣廣加採納條列以啓而上項變通條件如有掣礙之端則法聖群山兩僉使假以漕稅都差使員名色凡係捧稅時地方官以下各邑守令不謹擧行者座首吏房直爲推論則或可爲捄弊之道請令道臣一體狀聞後稟處從之又啓言乾鳳寺免稅多寡僧弊有無依下敎往復於地方官杆城郡守李最源使之探問矣今見所報則以爲本寺免稅六結零所捧不過爲六十餘兩而於義官一年進上所入殆至十倍蓋早藿爲三百八十五束浮費又爲一百二十同別白鞋春秋合爲一百四十部浮費又爲數百部及石耳五十斗生梨一千五百箇貿一箇竝浮費爲數十文早藿旣是本邑之所產白鞋亦是僧徒之所織則自當如前上納至於生梨本非土產實難辦備今若就各種上納時人情浮費條略加裁減白鞋之春秋兩等合等上納則庶救一分弊瘼云大抵本寺旣屬內司則進上各種不在於免稅多寡且早藿白鞋旣成任土之貢固難遽議生梨一種爲弊不些依本官所報擧行似好而三種俱係慈殿進上有非所敢擅便敢此仰達
정조 12년 · 강
飭兩銓都政毋或踰念著爲式
정조 12년 · 목
敎曰今日適閱六十年來夏冬都政日子除非因事拖至他朔則多在十七八九踰念絕罕而近來十許年必於近晦爲之此亦不如古之一端難免懶忽之歎自今都政申復舊規無戒無端踰念間事申飭兩銓仍令定式遵行雖以兵曹祿財取才言之取才則待方外有薦之咸集臨期試取足云有據至於祿射月初設行固非難事則公然因循每患窘東此一款亦爲申飭
정조 12년 · 강
重推吏曹判書宋載經
정조 12년 · 목
政院啓言吏曹褒貶今日出令而未肅拜參判請牌日已過午判堂謂有身病不得擧行已會之百官徑使退歸再牌之僚堂便無區處而初無言送本院之事請從重推考允之敎以開坼在明雖聞實病果然吏曹未磨勘則明日開坼不得爲之乎旣退之百官今又更令來會事面不但顚倒待來曉開坼前强令扶病磨勘參判牌勿施亦令明日先參坐後謝恩
정조 12년 · 강
大司成尹師國上疏賜例批
정조 12년 · 목
疏略曰國子除旨及於多日空齋之際宣旨事重勸入時急暫膺恩命至於課試擧行臣本蔑學無文豈合自處師儒强所不能猥將迷執冒貢辭章而喉院不捧抗顏設施已愧本心及夫方外生通文出而入場諸生引義出去不得不具由草記詰朝復設不意方外諸生復入場內揭示通文使赴試之士相率而出臣反復言諭幸不至於空場而畢竟設試出榜重得罪於多士以單以通直置臣於罔測之地噫諸生志在討復義有秉執言雖不擇臣當笑而受之且其間事狀聖明照燭臣豈可費辭卞挈哉第初場通文旣不書發通人姓名則臣於何指的而以此謂臣以嫁禍又謂之誣達至於翌場曉諭之語但是據事理言之而已豈料爲被誣之端哉臣口之所不發勒加質言一通再通愈往愈峻而末又曰討復義理不足深責於此泮長噫嘻此何言也只緣臣見事昏暗處義疏率始也課試之徑設終焉草記之妄人重觸方生之氣致陷必死之地撫躬自悼何敢尤人伏乞刊削臣見帶職名仍下有司重勘
정조 12년 · 강
開坼京外殿最于誠正閣
정조 12년 · 목
政院殿最注書金孝建置上考以犯禁難赦改書仍爲點下○忠淸監司洪檍殿最舒川郡守兪漢忠誠心字恤事或昏謬鎭川縣監李景烈治固剛明語多誇衒庇仁縣監朴聖集瑣謗奚論駭擧難恕連原察訪吳大坤馬政或疏幷中全義縣監洪徽河初若警惕終乃糊塗尼城縣監李一源聽斷不明吐茹太過幷下慶尙監司金光默殿最三嘉縣監申大淳直是天眞事多顚錯中興海郡守柳煥輔勒奪吏穀恬不知恥玄風縣監趙廷瓛傍嬖亂政邑事日非長鬐縣監李秉晟偏蒙國恩盍思報答幷下全羅監司沈頤之殿最樂安郡守宋觀休謗或在寺治則有誠興陽縣監李光遇繕廨得譽申禁益勉契樹察訪林孝源損體不少竝中黃海監司金思穆殿最都事吳錫鹷雖已報瓜宜警不參延安府使趙瑗已著實績奚忽檢式白川郡守李趾采大體固善少喿是欠幷中原春監司金載瓉殿最淮陽府使洪秉聖政欠戢吏謗由滯訟橫城縣監柳光國報瓜雖近損體難恕保安察訪金敬吾報式生疏幷中咸鏡監司李崇祜殿最利城縣監鄭達新慈良可喜剛核蓋善中高原郡守兪國柱糶委吏分飮滯民訟下平安監司金履素殿最陽德縣監柳載成政多可取事或執拗殷山縣監韓晩裕治雖著績杖則非時竝中郭山郡守趙燮胡信鄕訐致忽人命下○承旨李得臣啓言慶尙監司金光默褒貶啓本中疊字處不爲正書請推考從之又啓言平安兵使趙圭鎭莅任日淺褒貶雖不得磨勘宜有頉啓而不爲封進請推考敎以昨封他啓今獨闕啓駭然矣從重推考
정조 12년 · 강
命文禧廟禫祭祝文措辭撰出
정조 12년 · 목
禮曹判書李秉模啓言文禧廟禫日入廟之禮姑未得如例禫祭祝文以權奉之意措辭撰出事請分付藝文館從之
정조 12년 · 강
命直閣鄭大容仍任
정조 12년 · 목
敎曰內閣番次無故者只有檢校兩直學苟艱莫甚前直閣鄭大容仍任自本閣牌招入直
정조 12년 · 목
敎曰判書雖已扶病開政聞其病以氣瘧症勢甚篤云參判違牌雖曰處分之代旣報瓜完伯望筒待都政問議差出
정조 12년 · 목
以吳載純爲知春秋李在學爲同經筵李尙榮爲奉化縣監黃運祚爲長陵參奉李昌杰爲純陵參奉
정조 12년 · 강
勘放時囚鄭履曾
정조 12년 · 목
因弘化門入直哨官鄭履曾囚單子敎曰擅離雖極可駭聞是首任更落可矜以不應爲公律勘放○該府以鄭履曾杖八十收贖放送啓
정조 12년 · 강
命故相文敬公鄭澔宣諡日賜祭
정조 12년 · 목
吏曹啓言敬陵令鄭謙煥來告其曾祖澔延諡以七月十九日行於忠州地云敎曰此大臣之尙不延諡今始知之甲辰綸音只以奉祀孫復職爲敎矣宣諡日當賜祭獻官仍以宣諡官擧行奉祀孫守令見窠口傳調用俾得官享以示朝家記念故相之意
정조 12년 · 강
以鄭謙煥爲咸悅縣監口傳也
정조 12년 · 강
命祿射時作拏閑良盤覈嚴治
정조 12년 · 목
兵曹啓言今日試射之際有數三閑良謂以觀光欲登廳事與羅卒相鬨臣使敎鍊官禁飭矣及臣罷歸閑良徒黨多伏路左捽下前排將校沈公綽謂以呵禁時言語不恭群加拳踢方在危境不可晏然掩置以長凌替之習請當該首犯閑良尹哥金哥爲先辜限間捉囚之意移文秋曹究覈黨與以待用刑照律敎曰大司馬掌一國戎政雖以元戎之重亦隸焉況至于末之公麼閑良乎今之大司馬雖不若古之大司馬顧其職則果何如也觀此草記帶校之捽打姑捨是雖於帶卒之帶卒名以閑良一有犯手其漸何異於犯大司馬從前閑良輩之作弊作拏縱或有駭悖之擧此或屬之武人麤氣之愚悍難制至於再昨擧措可謂變怪事旣登聞之後如不以軍法從事則是豈重本兵嚴紀律之義乎卿今日開坐大張威儀所謂閑良等作俑諸人無論首與從又無論名數之幾許一竝捉來施威盤覈査出首倡及首犯人仍焉拘留本營待來頭習陣時回示警衆限死決棍三十度絕島限己身充軍次犯諸人移送刑曹照律草記隨從同黨卿其量宜勘罪況再昨試場卽禁軍祿射也別將番將各番禁旅必當咸集使本兵之長遭此無限困辱曾無奪救麾却之擧此等紀律緩急奚恃別將及各番將一竝汰去令該府拿問處之各番正領一竝拿入嚴飭如在罷試後別將以下勿論本事今旣登聞卿其擧行後分輕重科罪形止與捧招草記○又啓言所犯諸人一竝捉來嚴加盤覈則閑良尹之益以爲渠被軍牢捽入不勝其憤聚集同黨要路驅擊閔道爀尹在寬閔重呂先爲捽下沈公綽或拳或踢而紛拏之中未詳先犯其餘李璛李璥李重鎭李晥祥姜敬煥韓在祿兪昌柱金鎭恒蔡元永趙徽鑑沈守鎭柳豊逵申德顯等雖非首倡犯手同參的實閔道爀尹在寬閔重呂以爲果爲同力犯手而本營軍牢齊來禁止故紛拏特甚先犯誰某無以記知云李璛等以爲同是閑良不得不隨往至於首唱首犯尹之益等四人外實無干涉之事云渠旣隨參則驅打之際萬無袖手不犯之理多般究覈終下直招首倡尹之益手犯閔道爀尹在寬閔重呂竝拘留本營以待習陣李璛等十三人內韓在祿兪昌柱趙徽鑑沈守鎭柳豊逵申德顯等六人雖有參涉之罪似無犯手之眞贜移送秋曹金昌奎田德顯鄭宅述等三人初稱在外使之跟捕捉得另加査問則一向抵賴隱避情跡實涉可疑一體移送秋曹敎曰獄無兩元犯先手者爲元犯否則下手重者爲元犯元犯之難覈何獄不然今以犯手三人之終始互相抵賴混同拘留混同棍配適副渠輩漫漶之計何異於殺獄之要作戲殺共驅同辭乎伊日凌犯罪固罔赦名以班弁必有分義之粗解者曰首曰從曰先曰後曰重曰輕從其實直告惟生與死但當一聽處分乃反甲推乙諉重陷欺罔之科罪上添罪姑捨是忝辱班名尤極痛駭不問則已旣始之事不可不極窮到底以卞首從首倡人及犯手三人等與干連犯手諸人竝付刑判待三明日開坐親執嚴問而又不直招或施威或兩造對質期於究竟捧草供啓聞干連犯手人外參觀諸人竝杖贖放送事分付刑判旣經本兵且帶將任時叨掌獄之官其所得情不宜泛忽或若此草記之無別則難免不職之責以此使之知悉惕念擧行而開坐日字尙遠首倡及犯手三人外干連犯手諸人曹外保授卿則任其犯手雖失太寬此一款姑置之因傳敎査事尙未得首犯不可無警飭從重推考
정조 12년 · 강
召見都承旨沈豊之于重熙堂
정조 12년 · 목
豊之啓言俄者司謁誤爲引導臣與史官至登誠正閣殿陛上而還爲退出當該司謁請令攸司科治從之
정조 12년 · 강
漢城府以病民摘奸啓
정조 12년 · 목
別單自今六月十一日至十五日涉疑疾中部一百四十四名出幕郊外東部二百二十七名出幕一百十六處西部二百六十一名出幕一百二十二處南部八百七十四名出幕三百七十三處北部四百五十一名出幕一百六十二處東活人署十九名西活人署二十名以上病人一千八百五十二名內方痛四百三十八名向差一千二百五十二名已差還入一百四十一名死亡二十一名出幕七百七十三處○備郞柳相曄啓言東南郊病民病幕摘奸則新舊病民一千三十六口還入十四口致傷三口向差七百八十一口方痛二百三十八口新舊幕四百八十八處撤入六處時存四百八十二處至於給米旣承聖敎故眼同賑郞更爲査榔則八十四口給米爲一石六升
정조 12년 · 강
吏曹以各道貶目論罪
정조 12년 · 목
該曹啓言諸道褒貶開坼則庇仁縣監朴聖集以瑣謗奚論駭擧難恕爲目三嘉縣監申大淳直是天眞事多顚錯爲目獒樹察訪林孝源損體不少爲目則宜置下考而置中考順川郡守李儒處濫棍可駭恩補故恕爲目則宜置中考而置上考請各該道臣推考庇仁縣監三嘉縣監獒樹察訪依例罷黜順川郡守中考施行允之又啓言敦寧府直長金在昌六品講再次不進請依例汰去敎以以年太少之致不赴講以然勿汰
정조 12년 · 강
命儒生殿講處暑後更稟
정조 12년 · 강
以鄭東元爲全義縣監金履溫爲尼城縣監口傳也
정조 12년 · 목
忠淸監司洪檍狀請全義尼城兩縣監貶罷之代令該曹擇差催促下送敎曰觀此狀辭正合予意方欲另飭銓曹際見此狀邑事民情尤可推知一邑之八年十易倅小民之受困爲如何道伯如是陳請可謂得體兩倅之代依狀請以素有剸理之才可合久任之人令該曹口傳各別擇差仍令一兩日內辭朝使之釐弊祛瘼準朔前雖於啓請窠無得遷擬事另飭銓曹因此又有申飭者今番貶下如嶺南之長鬐準瓜如北道邊地亦宜以有地步惜身名剛明幹事之人差送然後邑蘇而民亦賴活今都政拔例另擇事預爲嚴飭
정조 12년 · 강
命壯勇營各色各哨各以營錢三百兩劃給
정조 12년 · 목
敎壯勇營曰本營軍兵異於外各營至於七色係是衛內親軍凡係顧恤懷保之方宜無所不至夫然後可以責之以紀律此所謂養而後敎也況京外軍營紀律在在解弛莫可收拾本營新設宿衛事體自別雖一直尙嚴無所假貸近故易縱久則必弛及今定規雖有加一倍之法式難保其奸竇闖起日前因前哨軍排番事已令別般嚴飭此後凡屬本營軍兵無論某哨色揭板啓下定式外雖令未立錢萬一有自哨色中收斂則該頭目及倡論人與出物軍兵等査出回示警衆限死決棍又或科外橫斂之不正名色隨現當加等痛治斷以軍律該將領該次知嚴棍充軍斷不可已以此傳令更爲揭板內外營如是申飭之後須有別般闊狹之擧令可行而法可立本營屬七色軍等諸般雜費前此幾皆嚴禁如齋錢伺候價方席債柴炬政紙療飢等種種零瑣不得不責應之物勢將依舊收斂若此則受困一也烏在其釐革弊瘼之本意乎七色軍之弊瘼如右則馬步哨軍可以反隅今日齊會七色及馬步軍頭目一一詢瘼及此時若不救弊是不但欺渠輩當用應入將於何責出乎牢子色巡令手色吹鼓手色大旗手色塘報手色牙兵色帳幕軍色善騎隊色步軍各哨各以營錢三百兩式特爲劃給使各散貸取殖以給收斂之代如是軫念如是區劃者一則爲渠輩除弊瘼一則因此欲立紀律右項法式今可以無難修明將此傳敎眞諺翻謄知委營屬校卒等處
정조 12년 · 강
飭未下直守令辭朝
정조 12년 · 목
敎曰昨日新除守令旣有一兩日內辭朝之命其前未下直守令仍令辭朝又敎曰今聞有未署經守令云兩司在外及未肅拜呈告人員幷許遞明日政差出待下批牌招署經
정조 12년 · 강
吏曹參判李在學疏陳母病賜批許遞
정조 12년 · 목
批以大政隔日本職許遞卿其勿辭救護
정조 12년 · 강
以趙鼎鎭爲吏曹參判前望也
정조 12년 · 강
命武藝別監金重漢具格詳覈
정조 12년 · 목
刑曹啓言卽見御營廳別破陣咸尙文所告則再昨其母被打於武藝別監金重漢今曉致死云重漢捉來嚴囚請依例檢驗敎曰昨以此事入於廉問方令査處該掖隸亦已除名別無草記之事自本曹各別詳覈以爲具格擧行之地當初起鬧時事實之如此如彼彼曲此直姑無論轉至有癃老女人致斃之擧則無論因病中暍內傷被蹴踏由我之律金重漢烏得免乎待檢驗成獄與否卿等會推停當時値藏刑雖不用刑完決不完決間指一草記設或邂逅事關掖屬宜用加倍之律況致斃的實旣聞之後其不能常時檢飭之罪不可尋常處之亦不可以已汰置之該掖隸頭目爲先着枷嚴囚待出場酌處一款草記稟處○該曹以頭目別監李彥宗嚴囚啓
정조 12년 · 강
敍前判書鄭好仁
정조 12년 · 목
紀律所關雖有處分公罪則公罪故也
정조 12년 · 강
命備郞守令調用賑郞復職
정조 12년 · 목
敎曰今番賑郞備郞躬冒薫染效勞之外濟活甚多且其擧行極爲致詳備郞明日政守令調用賑郞內外職復職事分付銓曹
정조 12년 · 강
命露梁頹壓民家恤典題給
정조 12년 · 목
記事官李宗烈啓言敬奉聖敎馳往露梁摘奸則津船二隻破不用行用船七隻船夫九名竝無頉卽渡至果川界轉向衿川界看審農形則已畢移秧先移秧處擧皆茁茂鋤役或再除草三除草木花已爲三除草沿江民家姑無沈水頹覆之患而露梁居生盲人申光雲草家三間全數頹壓敎以全數頹壓家舍令賑廳恤典題給
정조 12년 · 강
刑曹以閑良尹之益等供辭啓
정조 12년 · 목
該曹啓言之益所告內兵曹祿試射時矣身與同伴觀光之際爲旗手輩朱杖之所衝撞自爾起鬧無將令而執事拿入故矣身同伴無不憤惋欲於兵判歸路驅打帶校而衆論譁然不卞誰某爲首倡矣身以當初拿入之人羞憤之心有倍他人故以首倡現告於兵曹推覈時至於驅打沈公綽事兵判歸路與諸閑良同入軒前曰無將令之事將校輩僞傳至被拿入嚴治雪恥云則兵判曰汝等欲何以治之乎矣等以先汰去收納將牌後待用刑治罪爲請則兵判卽汰沈公綽取納將牌又以爲公綽行査次送于中營汝等勿爲驅傷云兵判先去公綽落後故諸閑良齊入驅踢先犯之誰某實不能知閔道爀以爲矣身同伴尹之益見辱故矣身及諸人一時入去及退出後之益指一將校曰此卽俄者號令使之捉入者也不可不雪恥云故答曰吾與汝俱屬三軍門勸武何可任意下手於兵曹將校乎兵判歸時矣身等及之益或先或後還往石橋下路之益先入捽下公綽至於脫笠自致喧聒兵判問其委折後謂矣等曰該校汰去收納將牌移送中營査處汝等切勿私驅云矣身等一齊拳踢紛畓之中所知得者只是尹之益尹在寬閔重呂故兵判推問時從實現告尹在寬以爲矣身伊日習射於七松亭夕時罷射往于試所則試所已撤兵判還歸石橋下路衆口喧傳閑良尹之益驅打兵校云故心甚驚訝轉到盤松邊途見閔道爀閔重呂等問之則道爀等以爲兵曹將校誠爲過甚而但傷眼過重可矜云又問其誰某則答以車景一云而同往金鎭恒家相與酬酢各自罷歸而兵曹査問時鎭恒以爲矣身與道爀重呂同往渠家以驅打兵校之事誇奬於渠云云兵曹依此供辭以矣身渾入犯手中自兵曹捉去時校卒輩結縳衝撞不遺餘力故神識茫昧將校受供時初不誦聽勒令着名故不知招中有何許語而矣身初不見公綽之被打豈有共驅之理閔重呂以爲伊日尹之益被辱後閑良齊憤告試所時矣身亦同參兵判歸路之益居先閑良隨後之益捽下公綽於馬下公綽避入兵判軺軒下之益訴以雪憤之意則兵判依所訴汰去移送中營之益等一齊突入之益首先犯手矣身亦爲同力驅打而金鎭恒以矣身與道爀在寬偕往其家以驅打兵校相與誇奬納招故矣身同歸首犯李璛李瓛等所告以爲伊日閑良齊憤之際矣身隨衆同參先爲還家倡論及被打時光景全然不知金鎭恒以爲同伴憤惋入臺下白活時矣身隨入及退斥之後卽爲還家而公綽被打時旣無參見之事豈有犯手之理蔡元永李重鎭等以爲諸閑良白活試所時矣身等亦爲同參仍卽歸家被打光景初不目覩李晥祥以爲之益見辱之事初不目覩白活時亦不同參還家之路逢之益於居坪洞洞口而已亦無酬酢之事之益援引似由於路上逢着之致姜敬煥以爲伊日矣身適有父病問醫還歸逢鎭恒於冷井洞口以親病酬酢而仍爲還家鎭恒援引矣身者要作渠不參鬪場直歸渠家之證左矣韓在祿以爲諸閑良入臺白活之時矣身亦爲同參仍與趙徽鑑柳豊逵金星烓鄭宅述等名歸本家向暮之益來言打校之事而衣袖有水濕痕故問之則以爲有血汚處浣洗於趙徽鑑家云云故只此聞知而已趙徽鑑以爲諸閑良白活時矣身亦爲同參而仍與在祿等各歸日暮時之益來言雪憤之事而閔道爀尹在寬閔重呂同爲犯手云又見之益衣袖有血痕問之則答曰拿入試所時口鼻致傷云仍索水洗濯而去矣身聞見不過如斯柳豊逵金星烓鄭宅述等以爲伊日白活時果爲同參而仍典韓在祿等各歸故公綽被打首倡誰某初不知得兪昌柱以爲矣身伊日往于試所之益未見辱之前卽爲還家前後事狀全然不知沈守鎭以爲伊日元無試所觀光之事本事顚末知不得申德顯以爲伊日白活時雖爲同參卽爲還家田德顯以爲之益拿入時諸閑良白活之狀在傍參見仍卽還家更推之益則之益以爲道爀先脫公綽之笠仍執捽下諸人一時共驅則道爀招中矣身先犯之說誠極無據而矣身前招中不以道爀告者道爀等言內三人俱以首犯納招均被罪科之意敎誘故果不直陳更推道爀重呂元永重鎭等則道爀以爲之益招中敎誘之說尤極無據重呂以爲今此之益招中敎誘納招之說極爲孟浪元永重鎭等以爲矣徒等白活後各歸他處幷力致打之說千萬瞹昧更推在寬則以爲道爀之以矣身共驅納招者實是千萬意外此則一番査問則可以洞悉更推道爀之益元永重鎭使之面質則道爀向之益曰吾於何時先捽下公綽乎答曰吾先挽帶汝後捽下先犯則吾自當之捽下則汝旣爲之故以汝先犯告達矣元永重鎭向之益曰吾輩初不往石橋鬪場汝招中插入何耶答曰石橋下來時吾曲東汝從西俱往兵判前白活及驅打時汝輩同犯則何敢發明乎元永等曰伊時汝則疾步先往吾等緩步徐行及到鬪場則已罷矣答曰汝輩若無所犯則有何輕重於吾之罪犯而援引不干之人乎云請上裁敎曰觀此諸供參以頭勢起鬧之張本始於尹之益而白活之擧洩憤之事一則之益二則之益衣袖之澣痕向人必誇道益見其爲首倡爲首犯之跡而且渠與閔道爀面質招至曰先犯則吾當捽下則汝爲云云亦可謂已輸款今以之益定爲首倡及首犯未爲不可强欲分作兩魁則道爀似或爲首犯而如是則終不十分的確之益假以倡論犯手兩件事元犯依前下敎棍配次曹內保授以待道爀以之益次律照勘其餘各人亦依前下批旨分輕重勘處擧行後形止草記因供招始知之當初兵判之徒循諸弁所脅之說隨率親校旣除名又收牌甚至避入所乘軒底而却不顧見云云者誠有是也閑良之驅打卽已汰無牌之校與直犯隨率親校所犯輕重煞有區別本事實狀亦如諸招無少差爽乎卿等論理回啓近聞筵臣言日前諸弁行査時營卒輩從中逞憾作鬧多端殆甚於緹騎之迫束鞫囚至有突入內庭與婦女侵逼之擧云近來傳說安知非轉輾做作而如果如許諸弁之所犯自所犯士族自士族不但爲士族地悍卒憑公容私之習不可無懲治之擧此一款卿等待明朝開坐亦爲査實頭目或作弊該營軍卒自本曹科治以示懲日後之意至於兵判始不能叱斥諸弁終不能束濕卒伍由前由後其失不輕至今無飭責不可以因閑良罪及兵判故耳此意知悉
정조 12년 · 목
禮曹正郞李鎭宅啓言齊陵石物多有傾側裳石七立外高內陷每當霖潦之際上水停滀故使守護軍趁卽注下而若値夜半暴雨未及登時擧行則不無滲濕之患其在事體極爲惶悚臣意則來頭陵役時以油灰塡充其傾陷處則水勢順流似無此慮矣敎以以此出擧條禮判才經道伯使之草記稟處○禮曹啓言因本曹正郞李鎭宅所懷齊陵陵上裳石有頉處草記稟處有命矣本陵裳石之外高內陷果是流來久頉而該曹以事體重大不敢遽議其修改矣到今不可以一郞官所懷遽然擧行請姑待道臣秋奉審時詳察其頉處之增加與否啓聞後稟處允之
정조 12년 · 강
點下吏兵曹歲抄
정조 12년 · 목
敎曰前府使李得駿宋益休閔永喆洪致範金爀兪漢緯沈鉁李素鄭持淳縣令金基正申載文牧使金㷞李遠培郡守金基原李廷衡宋守淵都事李思謙南景龍崔逵翰沈景文縣監任希默閔光德李趾馨鄭柱洪絲浩沈達漢任希游魚在沼奉事李載楨正郞李重學正車鳳運學錄黃乃正判官趙光逵校檢金瑞復博士安邁權司諫兪漢謨校理李書九鄭大容趙濟魯修撰鄭東觀李太亨李羽晉沈能翼察訪李命求李性吾幷敍用判官李秉喆蕩滌佐郞金珍恪縣監朴文絧判校金禧獜贊儀洪昌源前中官劉仁默幷蕩滌敍用博士李基禎副正字金晦彬金載一縣監尹晳東李厚老判官徐直修幷職牒還授府使鄭宇淳沈鉁宋載瑞郡守兪彥修張重吉牧使尹長烈林重遠掌令鄭濡司藝劉度興察訪李益瑞縣令南獜耇沈能寬幷減一等中官金始采罪名蕩滌宣傳官朴光迪柳殷鉉僉使金胤張李潤謙李東秀徐泰秀水使宋載岳郞廳李宅源別將金賛興萬戶鄭敏赫哨官安必濟幷敍用宣傳官鄭宅休守門將陳啓祐韓性敬幷蕩滌敍用兵使姜五成哨官金得老幷蕩滌僉使魚彰水別將兪萬禧幷罪名特爲蕩滌中軍李尙謙給牒大將李敬懋中軍金宗淵幷職牒還授水使許任權管柳光濂幷減一等仍敎曰吏兵批歲抄中點下人依例捧傳旨○因前判書鄭好仁歲抄單敎曰事未前聞貽羞大矣昨勘今敍非所可論此單姑置之因前應敎韓光近前校理洪義浩前修撰李遇濟等歲抄單敎曰倡論之主客難分以今世道此等處豈可輕易闊狹以益其竸相喧聒此單姑置之因前僉使魚彰水前別將兪萬禧等歲抄單敎曰本道孟山之餉與還許多未捧俱免居末使如許零瑣殘鎭賛被其罪心常訝之罪名特爲蕩滌因前首譯李洙歲抄單敎曰渠之得免定配幸矣給牒何論前後效勞自效勞慢蔑宰相可見頑濫之一端莫重法服御藥之不卽貿納究其罪律豈止於一時定配以此以彼如渠世受國恩如是無形者類須有別般嚴懲可責年少輩來效法服所用御藥所入備納前幷與歲抄而勿爲擧論此後此等擧行譯舌之復踵前習者無論首譯所管與否當者外先從首譯寘之重律亦以此意令內局尙方嚴飭譯院因李原重歲抄單敎曰事甚䵝昧特爲蕩滌○敎曰今因歲抄思之名雖宣薦係是編伍則以內禁衛被謫蒙放用朝官例幷錄於歲抄文書中事旣屑越在渠輩窒礙亦莫甚此後宣薦禁軍被罪人歲抄勿論事分付○敎曰欲於今日吏兵批歲抄處分而間聞已作故未免中止卽又更聞前說誤矣大抵此人事心常訝惑不但宮筵知其面與人旣無可執之釁端李遠事以後如是轗軻甚如何歲抄中亦無名字前此筵中屢有下敎銓曹之尙不收用似未悉委折而然前承旨申光履此後依前下敎勿拘擬望事更加嚴飭○承旨洪仁浩啓言御營哨官辛有璨因軍士闕直事執頉罷職而旋有分揀之命矣兵曹歲抄中混錄於罷職秩殊涉不察請推考敎以新拜未久不察若此當該判堂從重推考
정조 12년 · 강
命兵曹判書李▣緘辭重推罷捕將趙心泰職
정조 12년 · 목
巡廳啓言去夜巡檢時宮城外各處軍堡軍士所對軍號一齊差誤聞甚驚駭査問于衛將所書員則以爲頒布時錯認文字誤傳他音云當該頒布部將請令該府處之敎曰錯認似因無識誤布大關後弊闕門以外之事非入直堂上所知則莫重軍號做錯出於所管身爲本兵之長旣不能申飭又不能摘發近來兵判事關曉夜輒多夢夢眞所謂不可使聞於他人兵曹判書李▣爲先緘辭從重推考部將事依施○承旨李亨元啓言昨日左捕廳巡邏校卒行巡之時堡軍之錯對初不覺察大關師律請該廳校卒令攸司科治當該大將從重推考允之敎曰前後擢拔何限至於此捕將卽特簡之特簡隨事恪勤可也設有錯誤勘罪比宿趼諸人宜用加倍之典昨夜軍號事雖曰該所之自初誤傳云而無諭例巡或別巡其所發覺反讓於疲殘巡廳何也新叨未幾怠心已生例巡則付之校卒別巡則懶不躬出推此可知烏在其委任之意乎該捕將趙心泰爲先罷職雖非字內近來之不躬檢亦可知若能躬檢則豈有字內之別他邊大將亦爲推考○司憲府啓言兵曹判書李▣發緘取招則答通以爲軍號頒布何等嚴重而昨因部將之錯認至有堡軍之誤對莫非矣身昏憒溺職不能檢飭之致傳旨內辭緣惶恐遲晚杖一百收贖公罪施行請上裁敎曰對辭太不分明特敎發緘異於前例問備則焉敢以數語漫漶乎誤看委折不覺察委折新除後夜巡幾次躬檢事事當一一明陳而無一言及此極爲駭然臺臣推考供辭更爲捧入又啓言更爲發緘取招則答通以爲矣身奉職無狀致有特敎發緘之擧驚遑之極自多忙錯遣辭之際不能別白伏承更爲捧供之命震剝罔措不知死所昨夜部將梁興龍本以無識之人晉冾之晉字認以晉字殆同帝虎之混見因爲次次頒布軍號事體至重況且衛所卽本曹所管而巡廳草記之前不能覺察又不能摘發苟使矣身先事檢束豈有此無前之擧乎至於夜巡非但矣身之除拜屬耳抑有私義之不安不敢以見職自居宮城巡綽未得一次爲之罪上添罪罔知攸達傳旨內辭緣惶恐遲晚請上裁敎曰對辭但當道盡事實豈敢雜以亂語乎旣喩帝虎之混見則又不以亥豕魚魯取譬何也事體所在誠極駭然所謂私義云云近間別無人言之侵斥乃以見職不敢自居等說無難煩陳又何委折朝筵處分初以譴罷分付因承宣提奏雖卽改命緘推本事則關係至重決難止於問備薄勘右項判付辭意更爲發緘取招以聞又啓言更爲發緘取招則答通以爲荐承嚴敎徒切震剝之情莫重緘答言不知裁致有更令取招之命直欲鑽地而不可得也常虎二字以愚迷之見指陳其錯認委折之際援此爲譬自不覺歸於慌亂之說此實矣身恇㥘之中率爾妄發之致至於私義一款矣身猥以庸陋偏被殊春十朔之間三入銓地涯分太過萬萬危懼出肅雖緣怵畏蹲冒終涉不安果以不敢自居之意昌沒煩陳又犯瀆䙝之科論其辜犯萬殞猶輕傳旨內辭緣惶恐遲晚請上裁敎以照律○政院啓言左邊捕將兼察依例爲之有命矣請右邊捕將柳鎭恒牌招聽傳敎允之又因捕將望筒命姑勿出代○因部將梁興龍囚單敎以莫非兵判怠慢之致渠何足責付過放送
정조 12년 · 목
箚略曰太社事體何等嚴重而身爲提擧尸居昏昧不能照管況今貶月已屇殿最當前緣臣已癈之疾久曠考績之典揆以國體寧容如是趁今變通然後可以及期磨勘伏乞將臣本署都提調之任亟賜遞免批以閑司也未勘何妨卿須安心益加善攝仍命遣史官傳諭
정조 12년 · 목
箚略曰臣於兵判緘推之命誠不勝萬萬悚懍臣方總察禁營昨日又是本營巡邏當次而巡廳之所覺察釐正者本營則不但不能摘發日已過午竝與當初誤布而全未聞知名以總察寧有是哉論其辜犯合被重典且臣冒膺匪據雖不敢續續言病而風痰之症發作無常至於尋常文簿亦多前忘後失以此病狀中書承佐之責軍門統轄之任實無堪補之望伏乞先解本兼仍降讉何批以兵判捕將旣因此罷推卿營適當巡次均有不覺察之失則如是爲引雖似然矣卿大臣也旣無以躬檢則字號之莫大正訛何責乎蠢玆校卒在卿毫無難安之端安心視事仍命遣史官傳諭
정조 12년 · 목
以李羽晉爲校理兪漢謨爲副修撰李厚在爲熙川郡守
정조 12년 · 강
還給禮曹判書徐有防辭疏
정조 12년 · 목
疏略曰伏奉除旨以臣爲禮曹判書者噫臣之一身本非已有夷險燥濕固當踢蹶而況在按節之時濫忝曳履之班辭巽不得黽勉隨行則乃於見職豈敢爲餙讓丐免之計哉第伏念六部之長何等峻秩而臣兄旣居其一今臣又復翺翔以班序則相聯於二曹以職任則俱異於漫司兄管大農之財賦弟掌淸朝之典禮求諸故事實所罕聞參以近例恐亦鮮比濟濟朝著群彥林立官人之方恐不當若是苟簡私門滿盈之戒猶屬餘事公器濫屑之歎所關非細則參倚前衡義在必遞略陳短章仰暴微懇伏乞亟命鐫免敎曰近來廉防太不成說過者近於屑越不及者近於放倒六曹之中兄弟竝據私心無怪乎難安而近而有一二已例古則其例又不一而足兄弟方伯時辭職亦以法外之嫌責批至嚴大臣論斥方伯猶然況判堂乎陞秩一疏雖似常例煩陳辭懇有傷事體禮曹判書徐有防推考原疏還給更卽牌招申飭行公
정조 12년 · 강
飭惠堂李在簡牌招行公
정조 12년 · 목
政院以惠廳粘目同爲署名入啓事有命而一堂上李在簡謂有情勢不卽擧行請重推允之敎曰無一字辭疏成命之下泯默多日此何事體其委折重臣處卽爲問啓又啓言問于惠廳堂上李在簡則以爲昨者以本廳回啓事飭敎截嚴而遭罹罔極一向泯默亦有所不敢冒死治疏入呈喉院而見却惟願遄被嚴誅云矣敎曰辭疏見却政院事殊甚未安當該承旨推考問啓雖異於置對特敎之下偃處城外書納極爲駭然此問啓勿施更令來詣朝房書納又以在簡處問啓更爲捧入啓敎以辭疏捧入○李在簡陳疏略曰儒生所以聲罪者一則曰托病不參庭請也一則曰陳疏不論宇偉也末又結之以不忍聞不忍見之一句語尙何忍泚筆剌口如相較下而若其事狀之爽謬衷情之煩冤有不得泯默者臣於再昨冬偶得類中之症閱朔沈若適値賓啓庭籲百僚咸造之日晨夕擔㫒進伏朝房以效沐浴之義及其伏閤諸臣被譴逬退而臣則身在闕外未蒙幷勘之罪忙陳短章仰請反汗伊時所請卽島置覆難事也事勢體叚有不暇拖及他說況臣於宇鎭素所斥絕上下皆知乃謂顧惜於承款之後耶至若時偉則自處戚里暗圖戎柄不滿大慶陰懷凶圖罪盈惡極已絕于天而惟其藉賣權勢誑惑一世故當臣陳疏之時許多情狀未及綻露姓名不登於簡書輿論未著於聲討臣之昏謬䦣弱未能先幾而早卞每一思惟寢夢猶噩以此咎臣臣亦何辭而今其爲言抑勒架鑿有若逆節已彰之後擧國齊討臣獨不論者然雖急於構陷湛滅獨不念事實之不可幻天鑑之不可誣乎臣雖無狀亦具秉彝受國厚恩位至卿列而乃以此等之目容易加之是豈可忍耶爲人臣子而聞此語苟然食息尙不能卽地剚腹以自明甚矣臣之冥頑也臣荷殿下罔極之眷兠攬要膴早晚顚沛理必無幸而不料白地構誣至於此極堂疏刊削之請亦添臣放肆之一案而原疏未下聖批悉燭臣何敢更事容喙也只自泯默恭俟處分伏見傳敎下者以惠廳覆啓之使次堂替行薄施問備辭旨截嚴飭敎之下有死而已擧行無路方命之罪尤無所逃伏乞將臣兼帶諸任幷行鐫免仍令重勘臣前後辜犯焉批以已昭晣卿其勿辭卽爲擧行敎曰常於此重臣意有較計於表襮之病從前多少辭敎往往不啻迫切此無他不見諒於予也自有近日遭罹一邊昭䆁一邊勉督訶責變爲慰藉亦堪一笑大抵非逆而爲逆非賊而爲賊在下賤無知尙欲爲之曲加卞覈況重臣乎病不參班雖作證左疏以代陳其間不遠不論宇偉事與宇爲隻已久矣於偉伊時聲罪不分明其兄猶參庭請妄慮上意或厭其朝東暮西不敢挺身先攻且其逡巡之祟予則曰萠於見帶銓任之別般難處云耳自知善着者無非自誤至於冒沒登筵添一別案此則怯也非恣也崔守魯事出而早晚大何筵敎屢示其日朝申諭於判府旋有來待之命而泮儒疏留中豈敢以斷爛翻播之傳聞執以爲處義乎習俗喜事日甚較跡恕情難望於今日世之惡之者深看而緊來亦未可專歸之黨私執此而平心公看則重臣果爲人乎爲鬼乎惟予一副苦心不欲置人於半人半鬼之域今不得不又費許多辭敎予豈好辯而然一則爲世臣二則爲世臣莫曰舜誅四凶不念反爾之戒也仇嫉相加輪應不或今日之敎意豈淺淺非獨爲重臣地也去就不審較計害事以此勘罪重臣亦必無辭而旣欲保之又反罪之則事近顚倒示人不廣也予不欲爲是辭疏亦旣承批署啓原非難事到今爲重臣者但可含畏踢蹶以答知我罪我之春區區庶防卽餘事之餘事惠廳堂上李在簡待城門開牌招行公仍令申飭署啓
정조 12년 · 강
行都政吏曹判書宋載經參議徐鼎修正郞成德雨佐郞李洪載兵曹判書鄭昌聖參判具㢞參議宋鍈參知柳誼進
정조 12년 · 목
政院以吏曹參判趙鼎鎭違召捧入推考傳旨敎曰昨日酬應幾至撤漏今又臨政如是煩瀆從重推考傳旨勿施使之入侍又敎曰雖未知所執之何事筵敎之下又復逡巡極爲駭然吏曹參判趙鼎鎭焉先遞差前望單子入之待下批牌招參政以朴祐源批下尋敎曰亞銓之病依舊云開政之遲滯可悶不可等待其牌去來許遞其代卽焉差出待下批牌招參政○以金憙焉吏曹參判○吏曹以正郞成德雨謂有身病不爲入來啓請催促參政敎曰今聞筵臣言以眼昏不能辨物焉說云而執筆則一郞足矣參政固無難事此草記勿施又以成德雨更爲催促參政啓敎曰此非如是草記之事何不申飭乎幺麼郞官焉敢若是薪智島萬戶除授當日辭朝時任萬戶遞付京職因薪智島萬戶成德雨肅單敎曰病勢之不大段卽此可知肅拜則可强參坐則不可强乎旣示飭意豈可任其下去仍任前職先參坐後謝恩前萬戶亦爲仍任又敎曰在外參議許遞今日政差出牌招參政○以李時秀焉吏曹參議時秀疏陳病狀乞遞批以意謂少間實病旣如此本職許遞仍命前望入之徐鼎修批下仍敎曰吏曹政官入侍開政入侍命下之後雖未備員宜無所礙持望筒先爲來待參判雖未肅拜旣命入侍新除授參議卽焉牌招先參政後謝恩○吏參金憙以吏判之向政承旨復望時不爲相議引義至有待罪閤外之擧終不赴政至是承命入侍予曰近日朝綱雖不成說誠未料卿之處義若是乖當憙曰臣於見職旣有不可强之情勢故不敢承膺而如或遽向賓廳則勢不得不參政所以至於冒死待罪矣予曰果如卿言何不早以情勢爲言耶憙曰判堂今旣開政而臣若以此事撕捱則似或難安故只欲以病圖遞矣到今情急勢迫不得已有此所奏矣判堂曾不以銓官待臣則今於重叨之後何可抗顏參政乎予謂吏判曰向於承旨復望時何不與亞銓相議耶載經曰未及周旋且昧事例而然矣予曰判堂今旣受而爲罪亞銓無更引之端矣憙曰判堂之言今雖如此在臣自處之道決不可冒當矣予曰卿等今旣登筵便是親臨開政也仍命吏判進望筒下批敎曰望筒一度今旣筵中承批無異入侍開政日熱如此政官使之退去政廳次次書入承旨洪仁浩啓言筵席事體本自嚴重非一品則例不敢辭職而吏曹參判金憙屢度控辭請重推從之仍敎曰今日擧措可謂萬萬無嚴萬萬無據自朝侵申頑然若無省覺甚至拿處命下發遣金吾胥吏始乃出頭朝房寧有如許道理及其來待命下至有免冠泥首於閤外之擧始稱有情勢以至登筵筵話看作直節今幸因判堂之受爲已過入侍依樣開政國綱所在決不可尋常置之自春間亞銓時席稿露伏於雨中已知其處事之異於人今又再犯尤萬萬駭然吏曹參判金憙爲先施以削職之典仍命前望入之趙鼎鎭批下○敎曰守令邊將初仕擇差之命匪今斯今申飭兩銓今年卽帶礪舊甲感舊錄舊豈容小忽戊申軍功子孫收用年年殆成陳談至於今年決不當循襲春間雖有一二收錄亦多見遺其中倡義使朴敏雄之孫故參議柳升鉉之子承傳已久收用無聞且其事蹟最卓之者乎今政初仕先爲調用國俗專尙門閥欲取門閥豈有右於中原士夫且況勞功事蹟永世不朽而其孫裔之遺在我國者待之反下於蔑蔑蔑稱之常調班族事之慨然莫京於是甚至提督祠板寄奉無所使寧遠伯有知能不茹痛寧遠伯後孫中可堪任使人無論閫帥邊禦又無論大將亞將予則曰無不可做之官無不當試之任云爾以此傳敎詳載兩銓掌故更勿如前汎忽見今提督奉祠李萱在狀罷中其子光遇貶中惟寧遠孫李宗胤在焉勿拘邊地履歷防禦使今政調用西北弓馬之冀北北人之驍健有膽勇又優於西而近來收用殆不留意如是而何以綏遠乎着意振拔之責在銓曹以此申明嚴飭見聞如有未逮無以卽席對揚令本道別薦文而可做臺侍武而可做邊閫蔭而可做州牧人採之一方輿議以爲試可之地兩都人士每政輒令拔尤夷考政目未見有擧以行之甚可駭然松京之分敎官準朔入仕年前飭敎墨猶未乾迄無一人之如式注擬豈銓官急於濟私未暇及於奉公而然乎李徽東禁都以後本府之無蔭仕者五十年後復越限違式者政院執論沁府亦人材府庫豈可以李宗胤一人付之土着以此句當乎亦令兩銓搜訪收用目下先務莫大於爲民爲民之要莫過於懲貪日前縷縷懸法之令豈無所以而發乎欲懲貪也先宜奬廉淸白吏子孫無論守令或復職初仕又無論東西銓今政必以某之孫某錄用事承傳特書於政目而受點頒示朝紙則亦豈無風動觀感之效令兩銓知悉○吏批以李亨正爲沃川郡守韓謩爲三嘉縣令宋碩欽爲玄風縣監柳相燁爲高原郡守白慶周爲郭山郡守洪繼哲爲鐵山府使李光燮爲富寧府使鄭東浚爲全羅監司趙毅鎭爲平海郡守申大顯爲長湍府使安大進爲長鬐縣監李泰賢爲興海郡守李東野爲牙山縣監李郁延爲庇仁縣監金載順爲淮陽府使具世元爲橫城縣監禹拓夏爲興德縣監任聖尹爲价川郡守李在協爲冬至兼謝恩正使魚錫定爲副使兪漢謨爲書狀官朴祐源爲禮曹參判鄭好仁爲大司憲朴天衡爲大司諫沈埉爲執義尹行履爲司諫金宅洙爲掌令申大龜金樂誠爲持平申大龜李景溟柳▣金樂誠崔重圭竝新通也景慕宮令望以朴思機首擬敎曰朴思機自在十餘年前熟見於藥房實注書至今沈滯誠可惜臺侍雖難承傳此等人此後銓曹留意事分付因正言望筒敎曰未通淸文臣之積滯莫若近日此望筒勿施見窠皆以新通擬入以爲疏滯之地○以朴思機丁志元爲正言李東植朴思機兪鉉章李得休丁志元金禧燮竝新通也李書九爲應敎李敬五李書九洪聖淵新通也朴基正爲北評事洪彥燮爲原春都事柳道源爲明陵參奉趙有善爲惠陵參奉朴興緖爲懿陵參奉姜有一爲永禧殿參奉金箕南趙忠達爲典獄參奉高敬基爲禮賓參奉徐命憲爲假監役李勉齊爲禁府都事申大復吳持常金思卨秦潚爲假引儀○兵批以趙宅鎭爲釜山僉使姜膺煥爲高嶺僉使尹範敍爲白翎僉使鄭信達末擬以入敎曰祿都目兼行於都政則必先具由稟啓自是常格而今番無端書入已可駭方以前任守令斂民錢事該曹査啓刑曹覆啓査事未出場況在拿囚未勘中而矇然擬望此亦不察承宣進去政廳者袖手而已無請推之擧當該兵批進去承旨爲先從重推考○以許溟爲城津僉使李昌培爲淸州營將金徽柱爲忠州營將安允奭爲洪州營將李長喆爲安東營將昌培徽柱允奭長喆竝新資也○因安東營將望筒敎曰副擬以積滯久次雖點下便是格外訓正陞資卽不易之規新資元窠之加出何拘他營將中軍中以時任訓正更爲擬入○以李海愚爲尙州營將蔡顯一爲大興中軍竝新資也鄭枋爲知事金燨爲訓鍊正金燨白東運竝新通也李東善爲副正尹芮基新通也閔亨默柳相亮爲宣傳官李奎昇張彥植林懋遠爲武兼黃處中金時敏金宗鉉沈尙之爲部將白仁章林翰烈朴東旭爲守門將○敎曰農務方殷守令不可曠官新除守令與未下直守令皆令不多日內辭朝又敎曰臨政銓長不可曲諒雖令行公慮其衰病之或有顚錯今旣順爲俄筵已有畢度後曲諒之敎吏曹判書宋載經特爲許遞○政院啓言守令署經事有命矣大司憲鄭好仁執義沈挾持平申大龜司諫朴天衡正言朴思機違召獻納金光岳疏批未下掌令閔彝顯金宅洙持平金樂誠正言丁志元俱在外不得備員擧行敎以竝許遞前望單子入之待下批牌招察任○執義李秀夏掌令盧廷良持平兪鉉章李得休正言金禧燮柳▣批下
정조 12년 · 강
散配閑良閔道爀等
정조 12년 · 목
刑曹啓言閑良之作變實由於當初拿入而試所之巽辭彌縫已欠逆折之方及其擁軺作梗營校乞活之時汰去收牌一款營屬之言同然閑良輩之驅打雖在已汰之後含憾逞憤本出於該校將前擧行之事師行時攔擁喧鬧軒軺後捽曳下馬已在未汰之前其漸不可長首唱首犯人依聖敎擧行犯手與干連諸人從重勘罪後草記計料校卒輩之乘機逞憾所係不輕請自臣曹科治從之敎以科治後形止啓聞又啓言元犯尹之益曹內保授而次犯閔道爀杖一百徒三年杖則收贖定配韓山閔重呂杖九十徒二年半杖則收贖定配大興干連蔡元永李重鎭韓在祿李璛李璥趙徽鑑金鎭恒柳豊逵金星逵申德顯尹在寬等竝杖八十收贖放送其餘竝分揀放送允之
정조 12년 · 강
特罷兵曹判書鄭昌聖職
정조 12년 · 목
敎曰有國有紀綱況師律乎俗習日下等夷蔑如周旋設有未盡善不可以閑良之事罪及本兵長迄無一言飭責意蓋深焉昨見諸弁供招仍下該曹回啓不以囚供爲證欲知事實信否今聞營屬之說亦合囚供則未可歸之無是大抵始不叱斥閑良縱其侵凌終又不禁悍卒之法外肆惡而求活之帶校旣汰又却由前由後所失非細此重臣素乏商量予每曰好人云而其在嚴紀律慰軍心之道不可以人品之率直有所曲恕兵曹判書鄭昌聖特施罷職之典
정조 12년 · 강
以吳載純爲吏曹判書李在簡爲兵曹判書前望也
정조 12년 · 강
判府事金熤上箚賜批
정조 12년 · 목
箚略曰臣方帶保護之任而適於日前私家有故不免身有犯染未可進身於淸禁之內當次輪直日次問安亦無以冒沒備員伏乞將臣所帶之任亟許變通批以事勢使然卿須安心勿辭仕進仍命遣史官傳諭
정조 12년 · 강
刑曹參議李勉兢上疏賜批
정조 12년 · 목
疏略曰日前本曹佐卽李祉源以微細事數次往復終不聽從忽於昨日收入前後訟案堂郞着署數十張以爲臣署之下不可留置自已之署逐張割出還送臣所此設曹以後所未有之事緣臣而始將未免擧世之傳笑伏乞特許鐫免批以朝廷所尊者體統勿辭察職
정조 12년 · 강
召見輪對官及守令邊將初仕復職出六人于誠正閣
정조 12년 · 강
飭兵曹判書李在簡卽速膺命
정조 12년 · 목
政院以在簡再違啓敎以宿硏之地不宜逡巡至於向來所遭自有向日傳敎筵敎但當燥濕惟命而已私義二字其敢更提於話頭乎如是下敎之後聞命卽當出膺何必多費辭敎更卽牌招仍令入侍
정조 12년 · 강
召見刑判金鍾秀吏判吳載純于誠正閣
정조 12년 · 목
承旨沈豐之啓言筵體至嚴一品重臣之外無敢辭職而吏曹判書吳載純飭敎之下謂有情勢屢次辭免極涉猥越請推考敎以從重推考○政院啓言吏曹判書吳載純旣經入侍不爲肅謝直爲出去誠極未安請重推敎以筵中旣承下敎筵退後直出事體所在萬萬未安此啓辭勿施其委折爲先問啓又啓言問于吏判吳載純處則以爲臣雖無狀豈不知向來恩遞之不敢引義而事關先故孼是自作萬無抗顏周行之望而入侍有命雖不得不冒沒趨承至於官職去就初無可論故俄於筵席親承肅命之敎而迷不知變徑出禁扃方命之罪死無所逃云矣命還給又以吏判謂有情勢終不肅拜啓敎以此啓辭勿施更爲嚴飭○敎曰今聞承宣言吏判之送吏替問於右相極爲未安向因前吏判事飭敎果何如若以諡狀事爲嫌則一府旣同周施矣況午筵下敎之後尤焉敢若是朝廷體統之囫圇如此故內而下官侵浚上官外而守令侮蔑藩閫武弁不知大司馬儒生不知國子長以至僕隸卒伍之賤亦敢生意於犯分之事此豈等閑看過處數易不但不可僅出有難輕遞吏曹判書吳載純下義禁府推考一以示尊朝體之意一以示敬大臣之意
정조 12년 · 강
全羅監司鄭東浚陳疏辭職賜批許遞
정조 12년 · 목
疏略曰壤地之大責任之重卽藩臣例讓而若臣則抑有所不暇及此而自不得不遞者臣之仲父臣必淳方任鎭安縣監猶父猶子卽同天顯則弟以遞兄亦有引義之已例侄以遞叔尤無去就之可論伏乞亟命鐫改批以公格雖無所據因侄遞叔非敦俗之政本職許遞
정조 12년 · 강
獻納金光岳陳疏賜批
정조 12년 · 목
疏略曰嗚呼倫彝斁喪義理晦塞他日得志之招眞贜已露而只施島配大慶不滿之言斷案昭著而尙稽天討至若妄進熱劑徑斷乳道尤萬萬窮凶絕悖而一未盤覈此何刑政此何國體伏願亟從三司之請馬夫士者國之元氣也可奬而不可折而向者四儒生發通用意遣辭俱欠雍容而深究本情亶出討復之公憤而遽加摧折蒼黃嚴程景色愁沮此實由於齋任儒生之未解罰名士論轉激惹鬧不息臣謂還收四儒發配之命特解齋任停擧之罰且伏見十一儒生捲堂所懷則謂以泮堂有引出外儒生他儒生勸入之擧故誤認引義出外而混同入堂云泮堂見識自謂詳明寧或眞箇錯解於引出外三字而然也必由於急於勸入誘引諸生以至於率爾入堂倏爾捲堂且揖禮後居齋自是太學成憲而末乃以未相揖數箇儒生苟然充數設行食堂流來盛典屬之芭蘺且以今番陞抄言之擧措顚倒聽聞駭怪臣謂大司成尹師國譴罷可也近來搢紳間廉防放倒至於平安兵使趙圭鎭而極矣噫渠之罪犯固何如而當初儒疏雖不言其姓名語意歸屬不啻明白則晏然辭陛已是無前擧措而況且泮章之再發堂彈之繼起俱在發程後一兩日之內而乃敢佯若不知疾馳前進必赴乃已揆以道理寧有是耶臣謂平安兵使趙圭鎭亟施刊削之典但不可已矣內廏御乘關係莫重若有合用者則無論京外自太僕求覓充闕自是格例而伏聞黃海兵使鄭觀采有一馬匹本寺以上送試才之意發關分付則該兵使割去其耳以爲謀免之計臣謂黃海兵使鄭觀采拿問重勘宜矣批以四儒發配還收事齋儒停擧還收事四儒則得免反坐在渠輩尙幸矣齋儒則乘機越俎用意不美所勘較輕於所犯擬思加施之罰爾雖言官何敢如是營救乎尹師國事奚獨有錯解之失問啓命下之後謂必誤傳終不膺命擧措之種種顚錯雖如此今番勸入試取等事多有勞其氣力足云可觀譴罷之請過矣趙圭鎭事若見泮批雖文宰不敢更引況閫帥乎爾言亦出於抉摘之意極可駭也鄭觀采事名以乘馬看品則割耳之擧極爲駭妄拿勘猶屬太輕該寺之至今仍置殊莫曉也令本寺具由論罪草記○獻納金光岳引避賜例批○司僕寺啓言今四月間聞黃海兵營有步品良馴之馬卽爲發關上來而一耳見割御乘初非可議而邊用則優如故仍爲備立至於割耳事未知的在於觀采之手又未知的在於關文承覽之後姑置勿論矣今則人言旣發至登臺章不可不査問嚴處令該曹拿覈照勘臣之不卽摘發論罪自歸掩護之科惶恐待罪敎以事勢固然卿等勿待罪
정조 12년 · 강
吏曹參判趙鼎鎭疏陳情勢賜例批
정조 12년 · 목
疏略曰噫嘻臣罪可勝言哉蕉僚必討之義均出冤憤門族若浼之心尤倍他人大論方張之時有何碩惜只緣身方在闕不得往赴疏已到院未及周旋臣於伊時至欲陳疏自劾旋以托名搢紳疏末畏於煩屑區區本情未得一暴乃殿下不忍終棄已拔之望俾之牽復難洗之累使之拂拭朝而解職午而荐授臣只知有感激不知有廉恥冒肅恩命臣之去就非臣自有詮銜存拔今不敢引而爲義而自作之孼倖逭重辟罔極之恩復玷華銜今若憑恃寵靈迷不知處則又添無嚴之罪伏乞亟將銓職永賜刊改
정조 12년 · 강
副總管李命俊疏辭新資賜例批
정조 12년 · 강
有政吏曹判書吳載純兵曹判書李在簡進
정조 12년 · 목
敎曰違牌及未肅拜在外臺諫幷許遞今日政差出待下批牌招署經○以李度默爲大司憲安聖彬爲大司諫崔烜爲掌令朴載淳爲持平鄭▣爲正言申大尹爲校理李東稷爲副校理徐配修爲修撰鄭昌順爲右參贊李奎緯爲禮曹參議徐龍輔爲全羅監司李尙寯爲昭寧園守奉官金廷遇爲寧邊府使孫相龍爲黃海兵使
정조 12년 · 강
命郭山前郡守趙燮拿來重繩
정조 12년 · 목
平安監司金履素以郭山郡定配罪人李景大兩次逃躱狀請前郡守趙燮慢不檢飭之罪今該曹稟處敎曰無論罪之輕重定配罪人之兩次逃躱寧有如許紀綱令該曹嚴飭兩道刻期捕捉待捕捉嚴囚箕營究覈得情該郡守事萬萬駭然該郡守令該府拿來重繩土校等令道伯痛治事分付
정조 12년 · 강
以鄭澤孚爲正言前望也
정조 12년 · 강
戶曹以興陽縣稅船一隻臭載啓
정조 12년 · 목
該曹啓言興陽縣稅船一隻來泊京江已過旬望而希望歇倉不呈陳省故今十八日以裝載狀啓後錄出米謄傳葉紙分劃別營另加催促矣伊後始呈陳省故發甘出送之際旋接別營入直計士手本則當日申時致敗於麻浦前江云故發遣本曹郞廳摘奸其形止說機鉤拯則所拯米爲一千一百八十三石取考陳省及勘合則各處所納米合一千六百二石零未拯米爲四百十九石零厥漢輩恣意偸竊圖得歇倉及聞將劃別營促納陳省之後故觸巖石設計粧撰情狀狡惡當該監色沙格移送秋曹待用刑嚴刑究覈施以當律已拯穀物依漕船拯米例分給軍廣兩倉貢人以爲逐等計減各宮免稅米亦於等米出給時分數移送劣米則自本邑待秋成依例收捧上納未拯穀物劾期分懲於船人處稅船裝載之規元穀一千石雜費二百石外毋敢添載而今此穀物至於一千六百餘石濫載之罪有難容恕請當該穀主官拿問定罪允之
정조 12년 · 목
五部及東西活人署病人一千八百七十一名內方痛四百三十四名向差一千二百八十六名已差還入一百三十一名死亡二十名出幕七百九十一處○賑恤廳啓言五部字內病民無依合九十四口處再巡抄給合米一石二升備郞日次摘奸時目下飢餒者卽地分給五部合一百二十五口處米一石十二斗九升○備郞柳相曄啓言東南郊新舊病民一千八十一口還入三十九口致傷六口向差七百七十口方痛二百六十六口新舊幕五百九處撤入二十一處時存四百八十八處而十五日摘奸時給糧者姑無饑困之狀故更不擧論其外抄出尤甚者分給則合二十二口給米爲四斗四升○備郞趙▣啓言西北部新舊病民七百七口還入十二口不救四口方痛二百二十二口向差四百六十九口新舊幕二百九十六處撤還三處時存二百九十三處與賑郞抄其再痛無依之類五十五口新病民中又抄頷顑之類十七口區別壯弱依例給米合米一石五斗八升
정조 12년 · 강
刑曹以作弊營卒科治啓
정조 12년 · 목
該曹啓言龍虎營軍官金大碩推捉閑良時敎誘軍卒突入士夫家內罪杖六十徒一年訓鍊都監牢子秋必得方道成御營廳巡令手李春光等聽從軍官之指揮突入士夫家內罪杖一百禁衛營巡令手權福三龍虎營牢子崔天興巡令手尹興碩等捉去閑良時任意驅打且其無罪同生兄亦爲亂打罪各杖一百徒三年竝收贖放送
정조 12년 · 강
行抄啓文臣五月朔課試試官李秉模
정조 12년 · 목
以辟暑犀爲五言十韻排律題弘文館應敎李書九三下居首
정조 12년 · 강
召見戶曹判書徐有隣懿陵參奉朴興緖于重熙堂
정조 12년 · 목
予曰近閱諸道穀簿則山多沿少衰益之政在所不已而移轉移貿難保無弊曾聞巡營用耗之規邑無定處隨其市直捨賤從貴統營又如此故一年二年以致此多彼少之患今若使道臣統帥不計山沿不計貴賤一從營穀所在處取用則永除偏多偏少之弊而又聞各道支放多用詳定之法穀賤之處年豐之時比詳定太減無以充數云此亦不可不軫念何以則穀物無互換之弊支放有充補之道乎有隣曰以臣所經兩道言之湖西則山沿穀價不至相懸且値歉歲故幾乎按簿取用至於湖南則歲豐穀賤山郡所在之穀每包僅捧二兩五錢三兩支放無路充數略從左沿穀貴處作錢補其不足湖南如此他道可知今若使營穀量宜換置於穀貴處無豐無歉恰滿三兩之數仍令無敢遷動則足爲矯救之道而山邑之穀有入無出末稍積峙則般此亦難便矣予曰苟利於民不宜較計於公家得失如右定制之後若値年豐穀賤支放不足則自朝家充給無所不可如以各道之種種狀請嫌其煩瀆則自廟堂往復較數歲之中量宜加給仍嚴立科條則朝家雖有所損穀簿自抵均平以此意往議于領相回奏仍問何時造朝以來也命諸臣少退少頃諸臣以次進伏有隣曰臣謹依筵敎往議于領相則以爲玆事合有變通捄弊之道終涉掣肘諸道巡統營支放之需旣許全耗取用劃給穀物布在各邑則宜乎不計多寡一從所在留本取耗而只緣年豐時穀賤處價不能相當於支放之數不得不轉向穀貴處發賣故漸致沿縮而山峙今若嚴立科條不能闊狹則事勢如是掣礙畢竟必有玩法之慮朝家何以每遣繡衣每煩飭敎乎營穀換置沿邑之論雖似矣所謂營穀皆是盡分條方其分還後沿邑留庫之枵然有乖備不虞之意且沿邑穀物旣有朝家恒式支用之數又有歉荒時轉移之擧則當此時其將不計營穀而取用今雖多數換置後則必復如前至於支放之需旣以某某道幾許石酌量劃給其來已久則更自朝家管領其足不足之數一値年豐穀賤之時待狀請許施其於事面已極猥屑較數歲之中酌量加給非但目下穀簿之無計推移豐歉無常穀價不一多寡驘縮何所適從而較量充給乎旣不得加給又不得量給而只使道臣統帥一遵令甲莫敢移易則當其穀賤處發賣勢必準三兩之價勒徵之弊反致騷擾凡所作法者欲其永久遵守也而利之所在勢之所窒往往有行不得處今若嚴飭諸道除非支放條多數減縮之時則必也如例作錢於山郡無敢過數取用於沿邊沿邊則以儲穀爲主山郡則以去耗爲主大體多寡不甚相懸而其他憑籍支放恣意發賣者以法從事則爲道臣統帥者庶幾懲畏不至濫滑云矣臣適因言端以嶺南山郡關西江邊穀物爲弊處盡分條以半分條相換每年耗條歉歲則依詳定發賣豐歲則從市直發賣以除糴多受困之弊曾有筵稟定奪覆奏行會之事而批旨內不計得失惟以便民爲主之意言及則領相以爲此爲矯捄之方非但歉歲之依詳定豐年之從市直大爲便民之政如或當大賑穀物踊貴之時停其發賣許其取用則比之多年積峙一時移貿之反貽民弊不啻懸勝云兼此仰達造朝早晚以爲賤疾姑待差減恭承召命云矣予曰領相言儘有意見若無平日講究者倉卒條對豈如是通透乎今曰筵話卿其詳錄一通載之堂后日記俾作後考○有隣啓言內弓房每年捧上樺皮一千一百張而弓箭等所入爲一千三百五十張故常患不足至有每每先用或別判下之擧加下樺皮二百五十張分付該寺逐年進排事手本有年年加下宜卽變通啓下戶曹登對時稟處之命此是進上所需且係陰雨之備宜乎加數卜定而外方貽弊每勤軫念不敢遽請請自今年爲始軍器寺所捧中二百五十張逐年輸送于內弓房本寺所用如値不足之時依此數報備局取用定式施行從之
정조 12년 · 강
罷黃海監司金思穆職
정조 12년 · 목
敎曰民事莫先於農政一雨一暘無非宵旰之關心深處九重寄耳目於道狀爲道伯者亦庶幾知予此意況今年雨澤西北稍過在三南則雖有一分弛慮西北則近頗憧憧箕伯北伯之狀參以所得多寡兼及來頭穡事前後陳聞各有所見至於此道伯春夏以來所謂枚啓殆不成說屢煩飭敎亦旣聞悉而甚至近日竝與例啓而闕之豈其雨澤近而止於畿境遠而始自箕域而本道則自金至黃不雨不暘無可登聞者而然乎方面雖曰體重事有關於民事農政而泛忽若此此非孤負委界乎前此種種瘡疣㴠容亦已至矣其在爲民重農之意不可每每寬恕黃海監司金思穆罷職
정조 12년 · 강
遞左承旨李得臣仍命拿問重勘
정조 12년 · 목
正言前望鄭澤孚落點後承旨李得臣以不得出牌稟敎曰承旨擧措萬萬駭然當該承旨沃溝縣中道付處又敎曰昨日擧措不可但以駭怪言當該承旨爲先令該府拿問重勘以存院規以尊國體又敎曰臺閣所無之直節豈獨在於政院乎近來政院所謂覆逆特一窺覘特一迎合特一免謗三箇利害往來於方寸故寧犯無嚴之誅不避擧措之駭悖無論小事大事又無論繳還覆逆始於渠手出於渠口者小事抵死繳還大事亦抵死覆逆惟免自渠頒布之嫌如李時秀之頗解格例云者向夜擧措猶不免不誠無實依舊伎倆則如昨日承宣之迷闇不知方者何足深誅而非覆逆非繳還而初夜點下之前望無一言承受到四更後忽以不得出牌四字煩瀆丙枕如許事例如許道理不但前所未聞該承宣俄命沃溝付處該府以遠道付處無例爲奏原傳旨雖以拿勘改下所謂繳逆之近來新出謬例若不別般嚴飭其弊殆有甚於隄防之壞弛窺覘之不足至於迎合迎合之不足抵死免謗要欲圖脫以區處自己一身爲妙方若此不已其漸將至於後君遺親而後已較諸隄防之蕩然均之爲世道之害朝廷之害毫無彼此輕重之殊此可泛者處耶以此傳敎書付政院廳壁須各常目使繳逆之流來美事無至毀畵又使中外之觀朝紙者絕妄度之留一以存古規一以矯渝俗
정조 12년 · 강
特放定配罪人尹行任
정조 12년 · 목
敎曰昨日重臣入侍亦有下敎旋又聞之輪行時癘本地亦熾盛云苟欲矯質何關於居謪久速俾免薫冒亦出終始生成之意成歡驛定配罪人尹行任今姑放送
정조 12년 · 강
命廟堂査問嶺湖輪疾以啓
정조 12년 · 목
敎曰昨因尹行任事言端始聞之湖西方有輪行之疾嶺南亦然云前此申飭之後方痛死亡何不登聞乎査問兩道草記京外無異則結構收瘞等事其他頷顑致疾之類顧恤救活亦皆一一另飭列邑能有實效乎將此意措辭行會湖南寢息形止亦爲關問草記事令廟堂知悉
정조 12년 · 강
促全羅監司徐龍輔辭朝
정조 12년 · 목
敎曰近來本道大小狀啓皆以假都事替行此時道伯不可許久癏曠新除授全羅監司不多日內辭朝無或遲滯事申飭○敎曰許久曠官可悶寧邊府使待明朝辭朝
정조 12년 · 강
命吏曹判書吳載純拿囚分揀牌招開政
정조 12년 · 목
義禁府啓言吏曹判書吳載純今方待命卽當拿囚而時任閣臣勿爲拿問曾經文衡勿爲輕罪囚繫俱載大典通編何以爲之敎曰時任閣臣曾經文衡法典俱有所載蒙宰體重示警足矣何必留在待令所特爲分揀令政院一體牌招開政
정조 12년 · 목
敎曰兩司尙未備員違牌人員更卽牌招署經在外及未肅拜呈告人員許遞今日政以在京無故人差出待下批一體牌招備員署經○以洪檢爲大司憲閔台爀爲大司諫李身晦爲執義李思祚爲司諫宋景煥爲掌令宋煥箕李尙友爲持平朴長卨爲獻納李柱延崔重圭爲正言鄭福煥爲修撰李敬倫爲黃海監司李宗胤爲昌城府使尹光碩爲果川縣監洪建祚爲泗川縣監鄭好仁爲知事
정조 12년 · 강
以尹師國南鶴聞爲承旨前望也
정조 12년 · 강
汰刑曹佐郞李趾源
정조 12년 · 목
該曹啓言本曹佐郞李趾源割出公案爲署之狀自臣曹文移吏曹後便是已遞之官而忽又呈狀吏曹語多逼拶事或爽誤體統所關不可仍置請爲先汰去允之
정조 12년 · 강
行抄啓文臣課試試官李秉模
정조 12년 · 목
以飯牛歌爲七言古詩題藝文館檢閱金祖淳三上居首
정조 12년 · 강
命吏判吳載純原疏還給
정조 12년 · 목
載純陳疏略曰除命忽下五內失守入侍之命遽下於待勘之際冒登筵席略暴衷懇恩敎鄭重而迷不知變徑出禁局飭敎荐下情窮勢盛冒沒出肅自顧慚靦人謂斯何臣雖無似顧其職則忝於冡宰也言其罪則關於先故也噫臣冒忝諡坐之罪實由是職也不察狀文之失亦由是職也自玆以後纔聞銓部二字衷情驚隕神魂飛爽其亦慽矣伏乞亟削臣職敎曰日前行公迫於嚴命似此委折人孰不知則又復陳疏辭懇事近備例不可無警原疏還給從重推考仍以前牌催促斯速開政
정조 12년 · 강
有政吏曹判書吳載純參議徐鼎修進
정조 12년 · 목
因監察茶時啓辭敎曰山林外未肅拜在外人員與諫臺許遞今日政差出待下批牌招察任如有未署經守令亦令署經又敎曰玉堂番次苟艱在外及未肅拜人員許遞前望入之入之以李敬五爲應敎洪聖淵爲副應敎李殷模爲修撰沈晉賢爲副修撰敬五聖淵晉賢違牌例罷○以李亨逵爲大司憲柳焵爲大司諫權裕爲執義權恢爲掌令柳肅爲持平尹行晉爲獻納朴載淳爲正言李洪載爲應敎李洪載新通也李顯默爲副修撰李秉模爲知經筵黃昇源爲大司成
정조 12년 · 강
飭海西雨澤論理更啓
정조 12년 · 목
敎曰如許農形狀啓前所未見此狀啓下廟堂嚴飭行會以所得多寡之適中過中有益無益使之論理狀聞
정조 12년 · 강
召見藥院提調沈豐之副提調尹行元于誠正閣
정조 12년 · 목
爲承候求對故也○藥院更爲求對敎以慈候比俄者湯劑議定時顯有差勝夜深後觀勢更進一二貼爲當方招問於諸醫卿等不必入侍矣又敎曰旣承慈敎明日朝廷問安勿爲之
정조 12년 · 강
刑曹以罪人金漢重等勘罪啓
정조 12년 · 목
該曹啓言咸尙文母柳召史初覆檢依例擧行皆以病患懸錄遍身初無毫髮傷損云因病致命十分無疑而柳女之致命旣在於相鬪後一兩日間且柳女致命前一日漢重發狀自本曹兩造取招則告隻鬪驅時尙文母出來詬辱故推送門內之狀昭載於漢重自服之招今日會推時推挩執杖之手一款漢重亦不能自掩則年少健漢乘憤手推之際手勢之緊歇輕重有未可知者年老抱病之人驚隕於漢重手推之際憤懟於尙文拘留之後輾轉添病竟至致命事理明甚威逼人致命之律漢重在所難免姑爲嚴囚待用刑嚴刑三次照律獄旣不成則咸尙文當施以誣告反坐之律而初旣目覩其母被推添病之狀推捉拘留而處聞其訃急於復讎率爾發狀亦非異事而不成獄之後罪不及身則後弊難防尙文待用刑推懲勵頭目李彥宗常時不能檢飭之罪不可白放請自臣曹照律重勘允之
정조 12년 · 강
放椒島爲婢罪人德氷
정조 12년 · 목
因黃海監司德氷到配啓敎曰不過嚴飭宮屬之意放送
정조 12년 · 강
司直李聖圭疏陳病狀乞免享官賜例批